Europavei 39 (Norge)

Strekningen

Hele traseen fra nord mot sør:
Klett – Orkanger – Vinjeøra – Liabø – Halsa  Kanestraum – Krifast – Batnfjordsøra – Molde  Vestnes – Sjøholt – Spjelkavik (Ålesund) – Solavågen  Festøya – Ørsta – Volda – Grodås – Nordfjordeid – Lote  Anda – Sandane – Førde – Lavik  Ytre Oppedal – Instefjord – Knarvik – Bergen – Os – Halhjem  Sandvikvåg – Stord – Leirvik – Sveio – Aksdal – Bokn – Arsvågen  Mortavika – Rennesøy – Randaberg – Stavanger – Sandnes – Vikeså – Helleland – Flekkefjord – Lyngdal – Mandal – Kristiansand.

Regularitet

I slutten av juli 2019 ble E39 mellom Vassenden og Skei i Jølster stengt i flere dager at flere jordras gikk over veibanen. Rasene ble utløst av kraftig regn. I 2013 ble E39 kortvarig stengt da store steinblokker falt ned på veibanen mellom Skei og Ålhus. I mars 2018 ble E39/riksvei 15 langs Hornindalsvatnet stengt av snøskred (ved Skredestranda).  I 2015 ble vegen stengt ett døgn langs Hornindalsvatnet etter jordras ved Skredestranda. 
I mars 2015 ble E39 gjennom Romarheimsdalen stengt i fire dager på grunn av flere snøskred. Flere biler ble truffet av snømassene. I 2015 var E39 gjennom Romarheimsdalen stengt i alt ti dager på grunn av skred. E39/E136 over Ørskogfjellet var i 2010 kortvarig stengt på grunn av snøskred. E39 vest for Skei ble i 2011 sperret av et flere hundre meter bredt snøskred. I  september 2016 ble en nyåpnet strekning sperret av et stein- og jordras mellom Sande og Vadheim. Massene rev med seg et fangnett som skulle beskytte veibanen. Tidlig i 2016 ble en parkert lastebil knust av et steinskred omtrent på samme sted.
I 2010 ble en buss kastet av veien av lufttrykket fra et snøskred i Våtedalen mellom Skei og Byrkjelo.

Historikk

Strekningen Trondheim–Ålesund–Bergen–Stavanger–Kristiansand ble skiltet E 39 i 2000. Strekningen Kristiansund–Ålesund–Bergen–Stavanger het tidligere Riksvei 1, mens strekningen Stavanger–Kristiansand var E18. Før 1992 var strekningen Ålesund–Bergen–Stavanger skiltet Riksvei 14.
Strekningen Instefjord–Oppedal i Gulen kommune fikk i 1992 Vakre vegers pris.
E39 følger til dels samme trasé som Trondhjemske postvei. Til 1867 gikk postveien i ytre Sogn gjennom Hyllestad og Bygstad til Sande. Fra 1858 (da Fylkesbaatane ble opprettet, og det ble båtrute fra Bergen til Vadheim) ble postveien lagt til Vadheim–Sande.

Før 2010

Møre og Romsdal: I 1992 da veien var riksvei 1, åpnet Krifast med to broer og en undersjøisk tunnel. Den nye veien erstattet to ferjesamband. 
 Rogaland: I 1992 åpnet Rennfast nord for Stavanger, inkludert to tunneler på til sammen 10,5 km. Før det gikk riksvei 14 over ferjesambandet Skudeneshavn–Mekjarvik og Karmsund bru.
 Hordaland: I 1994 åpnet Nordhordlansbrua som erstattet et ferjesamband. I 2008 åpnet 7 km ny vei, inkludert Nipetunnelen, gjennom Romarheimsdalen, den nye strekningen erstattet et smalt og rasutsatt parti.
 I 2001 ble trekantsambandet i Hordaland åpnet. Det består av en undersjøisk tunnel og to hengebruer som forbinder Bømlo og Stord med fastlandet i Sveio.
 Trøndelag: 30. juni 2005 ble motortrafikkveien mellom Melhus og Orkdal åpnet, med en lengde på 22 km. Strekningen ble finansiert gjennom offentlig–privat samarbeid med en avtale om vedlikehold frem til 2030. Den gamle strekningen ble omklassifisert til fylkesvei 800, og etter 1. januar 2018 fylkesvei 6642.
 Vest-Agder: I 2006 åpnet ny vei Feda–Handeland, 10 km kortere enn før. Strekningen ble finansiert gjennom OPS med en avtale om vedlikehold frem til 2031.

2010-årene

Vest-Agder: Strekningen Osestad–Fardal ved Vigeland i Lindesnes ble åpnet som trefelts vei med midtdeler 31. oktober 2011.
 Sogn og Fjordane og Møre og Romsdal: Etter åpning av Kvivsvegen 22. september 2012, var det en tid to traseer mellom Volda og Eid. Den nye traseen går mellom Volda og Nordfjordeid om Grodås og tilbake langs Hornindalsvatnet (felles trasé med riksvei 15). Den gamle traseen gikk over Folkestad og Bjørkedalen. Hjartåbergtunnelen ved Austefjorden (Volda–Grodås) åpnet i juni 2014. Fylkesvei 651 på nordsiden av Austefjorden ble del av E39 Volda–Grodås etter utbedringer og nye tunneler. Etter at den nye strekningen ble ferdigstilt 2014 fikk den gamle strekningen mellom Volda og Leivdøla bru i Eid ny betegnelse riksvei 651.
 Hordaland: Eikåstunnelen med firefelts vei fra Vågsbotn forbi Vikaleitet i Hordaland, åpnet for trafikk i 2014. Denne vil senere ikke være på europavei 39 på grunn av Nyborg–Klauvaneset og planlagte Ringvei Øst.
 Trøndelag: Ny vei Harangen–Høgkjølen i Orkdal på 10,4 km åpnet for trafikk i 2015.
 Sogn og Fjordane: Dregebø–Grytås og Birkeland–Sande nord. Omfattet ny stamvei mellom Vadheim og Sande i Gaular kommune. Veien ble utbedret og lagt om i 2013–2016: ny tunnel langs Øksdalsvatnet, veien ble lagt utenom Sande sentrum med Sandefossen bru over Gaula. Strekningen var smal, og veibanen hadde liten bæreevne, og var dels rasfarlig. Nord for Sande ble den gamle utbedret med fjellskjæring og fyllmasser. Anleggsarbeidet ble igangsatt i 2013 og var ferdig 2016. Strekningen fikk 760 meter ny tunnel, 5 broer og 5 kulverter. Arbeidet omfattet 9 km hovedvei, og kostnaden var 680 millioner kroner. Fylkesvei 610 ble lagt i kulvert under E39 ved Sande og adkomst til E39 skjer på ramper, slik at E39 ikke får kryssende trafikk. Strekningen ble åpnet 27. juni 2016. Traseen forbi Sande sentrum ble skissert som et alternativ i 1898.
 Sogn og Fjordane: Bjørset–Skei, 11 km stamveistandard. Bygging startet i 2017, veien åpnet sommeren 2019.
 Sogn og Fjordane: Lavik ferjekai ble bygget om og utvidet i 2015, og det ble satt inn batteridrevet ferje (den første i verden) på Ferjesambandet Lavik–Oppedal. Adkomsten til ferjekaien ble samtidig lagt om utenfor bebyggelsen.

Større ombyggingsplaner

Per høsten 2019 har E39 i Norge rundt 21 kilometer med motorvei, og 25 kilometer med motortrafikkvei. Motorveilengden skal etter planen økes vesentlig i 2020-årene. Blant annet anlegges det motorvei mellom Stavanger og Bokn, Os og Bergen og mellom Kristiansand og Mandal. Flere andre strekninger skal etter planen bygges ut til motorvei, blant andre Mandal–Sandnes og Bokn–Os.